הוהנמס

**הוהנמס** (בגרמנית: **Hohenems**; נהגה בפי תושבי האזור: אֶמְמס) היא עיר במדינת פורארלברג האוסטרית במחוז דורנבירן. היא שוכנת באמצע החלק האוסטרי של עמק הריין.

על פי נתוני לשכת הסטטיסטיקה של אוסטריה, בשנת 2023 מנתה אוכלוסיית העיר 16,946 תושבים, היא העיירה החמישית בגודלה בפורארלברג ובעלת גידול האוכלוסייה המהיר ביותר במדינה.

## מיקום וגאוגרפיה
העיירה ממוקמת בגובה 432 מטרים מעל גובה פני הים, כ-16 קילומטרים דרומית לאגם קונסטנץ. שטחה הכולל הוא 29 קילומטרים רבועים, מהם 42% מכוסה ביערות. העיירה שוכנת בין אגם אוקסבאו (Oxbow lake) שהוא חלק מנהר הריין, היוצר את הגבול של אוסטריה וכן של האיחוד האירופי עם שווייץ מצד מערב וממזרח צלע הר. במרכז העיירה מתנשא הר שלוסברג (Schlossberg. תרגום: "הר הטירה"), בגובה 740 מטרים מעל פני הים ומאפשר תצפית על העיירה והאזור כולו.

העיירה הוהנמס מחולקת לשכונות: במרכז "מרקט" (Markt), בצפון אוברקלין ו-אונטרקלין (Oberklien and Unterklien), במזרח הוהנמס-ראות (Hohenems-Reute), בדרום שוופל (Schwefel) ובמערב שכונת הנרריד (Herrenried).
## היסטוריה
על פסגת הר שלוסברג (Schlossberg), הסמוכה למרכז העיר, נמצאים חורבות של טירת אלט-אמס (Alt-Ems), שהוקמה במאה ה-9 לספירה. הטירה הייתה גדולה ושימשה כמקום כליאה לאסירים חשובים, כמו המלך הנורמני גוליילמו השלישי, מלך סיציליה (William III of Sicily), שככל הנראה מת בה בשנת 1198. מהמאה ה-12, הטירה נחשבה לאחד הביצורים הגדולים בדרום ממלכת גרמניה, והגיעה לשיאה מהמאה ה-13 ועד המאה ה-16, כאשר שימשה כמקום מגוריהם של אדונים ואבירים מהוהנמס.
ממוזער|בית העירייה, שנבנה בשנת 1567 כבית הארחה לאצילים
הוהנמס קיבלה זכויות עיר (סטאדרכט - Stadtrecht) בשנת 1333, אך השתמשה בהן רק 650 שנה לאחר מכן. בשנת 1983 העניקה ממשלת פורארלברג להוהנמס מעמד מלא של "רשות מקומית" עצמאית.
ממוזער|טירת נוי-אמס
טירת נוי-אמס (Burg Neu-Ems), המכונה גם "שלוס גלופר" ("Schloss Glopper"), שנבנתה בשנת 1343, ממוקמת על צוק ליד אלט-אמס. שתי הטירות נהרסו בשנת 1407, במהלך מלחמות אפנצל (Appenzell Wars), אך נבנו מחדש זמן קצר לאחר מכן. טירת נוי-אמס היא רכוש פרטי ומשמשת כמלון.
ממוזער|ארמון הרנסאנס במרכז הוהנמס
"ארמון הרנסאנס" (The Renaissance palace) ניצב למרגלות הר שלוסברג, בכיכר המרכזית של העיר, שלוספלאץ (Schlossplatz*),* נבנה בין השנים 1562 ל-1567 ביוזמת הקרדינל מרקוס זיטיך הוהנמס (Marcus Sittich Hohenems). מלחמות דת ומגפה השמידו את האוכלוסייה והחריבו את האזור במהלך המאה שלאחר מכן. שני כתבי יד של שירי הניבלונגן נמצאו בהוהנמס, בשנים 1755 ו-1779, בספריית הארמון.

בהוהנמס נפתחו, לראשונה בפורארלברג: בית הקפה הראשון (1797) והבנק הראשון (1920).

## הקהילה היהודית

הקהילה היהודית בהוהנמס החלה להתפתח ב-1617, לאחר שקיבלו "עם כתב זכויות" מהרוזן המקומי. בתוך זמן קצר נבנו בית כנסת, מקווה, בית ספר, בית מחסה לקשישים ועניים ונוצר רובע יהודי. בפאתי העיירה הוקם בית קברות.
ממוזער|חלק מהרובע היהודי. הבית השני משמאל הוא בית הכנסת.
במחצית המאה ה-19 הייתה קהילת הוהנמס בשיאה עם כ-600 אזרחים יהודים, 12% מהאוכלוסייה. הנאצים חיסלו את הנוכחות היהודית בעיירה ב-1942.

בית הקברות נשמר ומתוחזק, בית הכנסת שופץ ומשמש כמרכז תרבותי ובעיירה קיים מוזיאון יהודי.

## המוזיאון היהודי בהוהנמס

בשנת 1991 נפתח המוזיאון היהודי בהוהנמס בבננין גדול, במרכז הרובע היהודי. המוזיאון מנציח את תולדות הקהילה היהודית בעיירה. בין היתר, המוזיאון תיעד את 370 המצבות ששרדו בבית הקברות היהודי, מתוך כ-500 קברים.

## דמוגרפיה
### נתוני האוכלוסייה לאורך השנים

## אתרים סמוכים
* בדרך לכפר ההררי רויטה (Reute), שמעל הוהנמס, יש מוזיאון ייחודי *Stoffels Säge-Mühle* ("המנסרה של סטופל") - המציג את ההיסטוריה של טכנולוגיות המנסרות והטחינה.
* באזור ההררי, ליד העיירה יש אתר סקי קטן "שוטאנן" *(Schuttannen*) ואזור טיפוס צוקים בשם *Löwenzähne* ("שיני האריה") עם קירות בגובה של עד 150 מטר.

## אישים בולטים
* רודולף פון אמס (1200–1254), משורר וזמר.
* שלמה זולצר (1804–1890), חזן ומלחין.
* אדי הוטר (1970–), מאמן כדורגל
* רמזאן אוזקאן (1984–), כדורגלן עבר

## קישורים חיצוניים

* 
## ביאורים

## הערות שוליים

קטגוריה:פורארלברג
קטגוריה:אוסטריה: ערים